מנהיג קוריאה הצפונית קים ג'ונג און סייר היום (שני) בכמה אתרים תיירותיים באזור החוף, כשיצא לראשונה ממלונו בסינגפור שאליו הגיע אתמול לקראת הפסגה מחר עם נשיא ארצות הברית דונלד טראמפ. ככל הנראה, הוא נותר מבוצר במלון מאז שנועד אתמול עם ראש ממשלת סינגפור, לי הסיין לונג, זמן קצר לאחר נחיתתו בעיר המדינה. שר החוץ המקומי פרסם תמונת סלפי שלו עם קים מתוך הסיור הלילי.
שעות לפני תחילת הפסגה - 4:00 לפי שעון ישראל - מסר הבית הלבן כי השיחות עם קוריאה הצפונית על תכנית הגרעין שלה "מתקדמות מהר מהצפוי". בעקבות זאת, יקדים טראמפ את חזרתו לארצות הברית וימריא מסינגפור מחר בערב ולא ביום רביעי בבוקר, כפי שתוכנן. הוא אמור למסור הצהרה לתקשורת לפני עזיבתו.
עם זאת, שר החוץ האמריקני מייק פומפאו, שנועד עם קים בפיונגיאנג פעמיים בחודשים האחרונים, שפך מעט מים צוננים כשהבהיר כי ללא הצלחה במסלול הדיפלומטי, וושינגטון תחריף את הסנצקיות על המדינה המבודדת. הוא שב על הדרישה האמריקנית לפירוז מוחלט, בר-אימות ובלתי-הפיך של קוריאה הצפונית, תנאי שלא ברור כיצד יתקבל על ידי קים.
במהלך היום, שוחח טראמפ עם נשיא קוריאה הדרומית מון ג'ה-אין, שאינו נוכח בסינגפור אך תמך בהפשרה ביחסים בין וושינגטון לפיונגיאנג. הוא עצמו נועד עם קים לשתי פסגות היסטוריות בחודשיים האחרונים והביע אופטימיות כי תהיה מחר פריצת דרך דיפלומטית. לפי הבית הכחול בסיאול, שני הנשיאים שוחחו במשך 40 דקות על ההתפתחויות האחרונות, מבלי לפרט. עוד נמסר כי קים אמר לטראמפ שאזרחי המדינה מתפללים ל"תוצאה נסית".
איראן, שמקיימת יחסים קרובים עם קוריאה הצפונית, הזהירה אותה ממשא ומתן עם ארצות הברית לאור פרישתו של טראמפ מהסכם הגרעין. "ארצות הברית פורשת מהסכמים ומפרה את התחייבויותיה", מסר דובר משרד החוץ בטהראן.